b"\n_START_ARTICLE_\nColl (indument\xc3\xa0ria)\n_START_SECTION_\nEl coll en l'uniforme militar\n_START_PARAGRAPH_\nDes dels or\xc3\xadgens de l'uniforme militar, el coll de la pe\xc3\xa7a superior sol \xc3\xa9sser el punt de col\xc2\xb7locaci\xc3\xb3 d'ins\xc3\xadgnies de tipus divers, com, en particular, divises indicatives de graduaci\xc3\xb3 i emblemes indicatius d'arma, cos o unitat. _NEWLINE_El coll de les casaques generalment era de color contrastant, el qual s'usava (com els colors constrastants de les solapes, els punys de gira i els faldons girats) per a indicar arma, unitat, etc. (a m\xc3\xa9s de poder acollir les divises). Amb la substituci\xc3\xb3 de la casaca per part de la guerrera, els colors denotatius es limiten a vius i a aplicacions de coll; elements, aquests, que al llarg del segle XX han tendit a reservar-se per als uniformes de passeig i gala. _NEWLINE_Passant a la tipologia de colls usats en la uniformologia militar, cal dir que inicialment les casaques mancaven de coll; quan aquest s'hi incorpor\xc3\xa0, pels volts de 1740, podia ser dret o girat, fins que el primer esdevingu\xc3\xa9 predominant a partir dels volts de 1770. El coll de les guerreres generalment fou dret durant el segle XIX; girat durant la primera meitat del segle XX; i de solapes des de llavors, coincidint, aproximadament, amb l'arraconament de la guerrera de tipus cl\xc3\xa0ssic als uniformes de passeig i gala. Les ca\xc3\xa7adores que substitu\xc3\xafren la guerrera com a pe\xc3\xa7a superior de diari i campanya entorn de 1945 inicialment eren de coll girat, per\xc3\xb2 durant els anys cinquanta tendiren a adoptar solapes. La jaqueta de campanya que substitu\xc3\xad la ca\xc3\xa7adora pels volts de 1960 pot ser de solapes. _NEWLINE_Des del principi els capots poden dur tant coll girat com solapes, si b\xc3\xa9 no han mancat exemples de capots amb coll dret."